Alexander Prokhorenko blev dræbt i marts, da han beordrede et angreb på sig selv, da han fandt sig selv omringet af krigere fra Islamisk Stat.

En afdød russisk soldat, som nu er kendt som den 'russiske Rambo', er blevet fløjet hjem til Moskva.

Alexander Prokhorenko blev dræbt i marts, da han beordrede et angreb på sig selv, da han fandt sig selv omringet af krigere fra terrororganisationen Islamisk Stat under kampe i den syriske by Palmyra.

Den 25-årige russiske soldat er nu, posthumt, blevet tildelt titlen 'russisk helt', oplyser det russiske nyhedsbureau Sputnik.

Vil opkalde skole efter afdød helt

En lærer på Gorodetskoy-skolen, som Prokhorenko gik på, siger, at den nu afdøde soldat var en vidunderlig elev, og at skolen vandt mange konkurrencer på grund af ham. Læreren, Nadezhda Rusinova, siger om hans sidste gerning:

- Det er sandt heltemod, som vi vil fortælle vores elever om. Det at beordre et angreb på sig selv er ikke noget, som alle ville kunne gøre, siger hun og tilføjer, at hun og flere andre gerne ser, at skolen nu bliver opkaldt efter den tidligere elev.

Alexander Prokhorenko efterlader sig en kone og deres ufødte barn. Det skriver CNN.